Nr. înreg: DGB/121981/\_\_\_\_\_\_\_\_\_\_\_

**APROB,**

**SECRETAR DE STAT**

**Dan Ștefan CHIRU**

**REFERAT DE APROBARE**

Prezentul proiect de ordin stabileşte derogarea pentru capturarea unor exemplare pentru unele specii de floră și faună sălbatică în baza procedurii de acordare a derogărilor de la măsurile de protecţie strictă a speciilor de faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor de faună sălbatică protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări ulterioare prin Legea nr. 49/2011 şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

La stabilirea derogării au fost întrunite cumulativ condiţiile prevăzute la art. 1 alin. (3) din Procedura de stabilire a derogărilor de la măsurile de protecţie a speciilor de floră şi faună sălbatică aprobată prin ordinul ministrului mediului şi ministrului agriculturii, pădurilor şi dezvoltării rurale nr. 203/14/2009, respectiv nu există o alternativă acceptabilă, iar măsurile derogatorii nu sunt în detrimentul menţinerii populaţiei speciei într-o stare de conservare favorabilă.

Derogarea este acordată în scopul cercetării științifice, pentru implementarea activităților proiectului “The missing Lynx: A stepping stone population for the Eurasian lynx in the Thuringian Forest, central Germany”, precum și cele ale acordului de parteneriat nr. 6795/7262/21.06.2023 încheiat între Asociația pentru Conservarea Diversității Biologice și Regia Națională a Pădurilor – Romsilva și ale contractului de colaborare nr. 104/30.08.2023 încheiat între Regia Națională a Pădurilor – Romsilva și BUND Landesverband Thuringen.

Având în vedere cele de mai sus supunem spre aprobare prezentul Ordin.

**DIRECTOR GENERAL**

**Daniela DRĂCEA**

Serviciul Biodiversitate, Biosecuritate

Șef serviciu Sorina Cristina Marin

Întocmit: Nicolae Manta – Consilier superior